《道林寺送别崔提刑》
宋代·郭祥正

湘江倾泻明河源，湘山来落如骏奔。寻幽乘兴莫辞远，白云中有黄金园。

佛师无心法愈密，徒众先后陈卑尊。甘泉喷洒仙籁爽，此身已觉超笼樊。

高堂却见山外水，古鉴磨开苍藓昏。长城深锁万家富，老木自作千营屯。

两洲半没鲸鼓鬣，双崖斗起天为门。沧溟不识几番变，石泐犹有涛淙痕。

茯苓愈大愈堪食，深锄但惜伤松根。登高览物亦徒尔，秋色况是当离樽。

崔侯才思锐无敌，苍鹰得兔霜翎翻。嗟余染翰愧复正，累句何足先行轩。

故人柄政坐东府，请君献策安黎元。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。